Det er ikke meget opmærksomhed, de nordjyske restauranter får, når Michelin Guiden deler stjerner ud hvert år. Men dét er den prestigefyldte spiseguide White Guide Nordic med til at råde bod på. Mandag udkom den fjerde udgave af guiden, som udpeger de bedste restauranter i Danmark, Norge, Sverige, Finland, Island, Færøerne og Grønland. Her markerede den nordjyske madscene sig. Især én restaurant blandede sig med toppen, nemlig Restaurant Tabu, som i guiden har formået at klemme sig ind på en 25.-plads i Danmark. Noget af en bedrift taget i betragtning at restauranten i Vesterå med Michael Miv Pedersen i spidsen har eksisteret i mindre end et år. Også andre restauranter i Aalborg og resten af Nordjylland har sikret sig flotte placeringer i White Guide Nordic. Ruths Gourmet er strøget ind på plads nummer 32, mens Villa Vest i Lønstrup og Vendia Gourmet i Hjørring er placeret henholdsvis som nummer 39 og 43 i Danmark. I Top 100 finder man desuden Fusion (58), Brøndums Hotel (62) Applaus (65), Mortens Kro (68), Restaurant Bühlmann (69) og Vendia Brasserie (82).

Referat:
De nordjyske restauranter er flot repræsenteret i den nyeste udgave af spiseguiden White Guide Nordic, hvor én har placeret sig i top 25.